ANAN จ่อเปิด 3 โครงการใหม่ ย่านพระราม 4-รางน้ำ-สุขุมวิท 40 มูลค่ารวม 8.3 พันลบ.
ANAN จ่อเปิด 3 โครงการใหม่ภายใต้แบรนด์ “ไอดีโอ โมบิ” ย่านพระราม 4-รางน้ำ-สุขุมวิท 40 มูลค่ารวม 8.3 พันลบ.
4 ก.ย. 2560

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า ภาพรวมตลาดคอนโดมิเนียมติดรถไฟฟ้าในวันนี้ เชื่อว่าตลาดระดับกลางถึงไฮเอนด์ไม่น่ากังวล ดีมานด์ยังคงมีอยู่อย่างต่อเนื่อง และเมื่อเจาะลึกที่ตลาดคอนโดติดรถไฟฟ้าย่านพระราม 4 – รางน้ำ -สุขุมวิท 40 พบว่าจำนวนซัพพลายในบริเวณนี้มีไม่มาก ซึ่งทั้ง 3 ทำเล ยังมีดีมานด์ที่รอสินค้าพร้อมตอบโจทย์ความต้องการในทุกด้านอยู่อีกมาก
ดังนั้น บริษัทฯ เตรียมเปิดตัวโครงการใหม่  3 โครงการ บน 3 ทำเลศักยภาพสูงสุดติดสถานีรถไฟฟ้า ภายใต้แบรนด์ ไอดีโอ โมบิ (Mobi) คือ  โครงการ ไอดีโอ โมบิ พระราม 4   โครงการไอดีโอ โมบิ รางน้ำ และ โครงการไอดีโอ โมบิ สุขุมวิท 40 มูลค่าโครงการรวมกว่า 8,300 ล้านบาท โดยมีการตั้งเป้ายอดขายไว้ที่ 60%
ทั้งนี้ โครงการ ไอดีโอ โมบิ พระราม 4  คอนโด High Rise 36 ชั้น 1 อาคาร จำนวน 486 ยูนิต บนทำเลศักยภาพ ติดถนนพระราม 4 เพียง 0 เมตร จาก MRT คลองเตย และ 50 เมตร จากทางด่วนเฉลิมมหานคร ซึ่งถือว่าเป็นพื้นที่ที่กำลังเติบโตอย่างรวดเร็ว มูลค่าโครงการ 4,054 ล้านบาท
โดยมีราคาเริ่มต้น 5.99 ล้านบาท ด้วยรูปแบบดีไซน์ในสไตล์ Futuristic เน้นเส้นสายของความโค้งมน ล้ำสมัย เหมือนการใช้ชีวิตที่สะดวกสบายลื่นไหลไม่รู้จบ  เต็มอิ่มกับธรรมชาติรอบโครงการได้มากขึ้น โดยการวางผังเป็น Y Shape ทำให้ทุกห้องเห็นวิวเมืองโดยรอบและรับลมธรรมชาติได้เต็มที่ พร้อมดีไซน์เพื่อท้าทายความกล้ากับ Fly Sky พื้นใสที่ยื่นออกไปเห็นวิวของเมืองหลวงได้ 360 องศาแม้เป็นด้านล่าง
นอกจากนี้ ยังมีระบบหมุนเวียนอากาศในห้องด้วยพลังงานสะอาด นวัตกรรมรักษ์โลก Solar Cell Panel ที่รับผิดชอบต่อสิ่งแวดล้อม  Smart Solar Fresh Air System การนำพลังงานแสงอาทิตย์มาใช้ทำระบบหมุนเวียนอากาศภายในห้อง ส่งผลให้อุณหภูมิภายในห้องลดลง
ขณะที่ โครงการ ไอดีโอ โมบิ รางน้ำ คอนโด High Rise 31 ชั้น 1 อาคาร จำนวน 366 ยูนิต ในซอยรางน้ำ บนทำเลศักยภาพ ใกล้รถไฟฟ้า BTS สถานีอนุสาวรีย์ชัยสมรภูมิ ประมาณ 630 เมตร มูลค่าโครงการ 2,353 ล้านบาท ราคาเริ่มต้น 4.49ล้านบาท
ซึ่งโครงการนี้เป็นหนึ่งในโครงการร่วมทุนกับพันธมิตรทางธุรกิจอย่าง “มิตซุย ฟูโดชัง” คอนโดแห่งอนาคตที่ให้คุณได้ใกล้ชิดกับธรรมชาติตั้งแต่ก้าวแรกกับ Welcome Terrain  พร้อมวิวสวนสันติภาพยาวตลอดเหมือนเป็นวอลล์เปเปอร์ในห้องของคุณเหนืออีกขั้นด้วย Cloud Terrain ที่ยกเอาป่าขึ้นไปไว้ระดับเดียวกับก้อนเมฆเพื่อพบกับวิวกรุงเทพแบบ Panorama และ Dramatic pool สระน้ำระบบ Jacuzzi ให้คุณแช่ตัวชิลๆ พร้อมเห็นวิวพระอาทิตย์ตกอย่างมีสไตล์
นอกจากนี้ ยังนำเทคโนโลยีเพื่อผู้อยู่อาศัย ที่จะทำให้คุณใช้ชีวิตได้ง่ายยิ่งกว่าใครด้วย Ideo Mobi Solar Cell Panel นวัตกรรมใส่ใจธรรมชาติ สร้างพลังงานสะอาดสำหรับระบบหมุนเวียนอากาศในห้องของคุณและ Smart Solar Fresh Air System การนำพลังงานแสงอาทิตย์มาใช้ทำระบบหมุนเวียนอากาศภายในห้อง ส่งผลให้อุณหภูมิภายในห้องลดลง
ส่วนโครงการ ไอดีโอ โมบิ สุขุมวิท 40 คอนโด Low-Rise 8 ชั้น 2 อาคาร จำนวน 272 ยูนิต บนทำเลศักยภาพโซนสุขุมวิท ใกล้รถไฟฟ้า BTS สถานีทองหล่อเพียง 660 ม. และ 1.2 กม. จากทางด่วนเฉลิมมหานคร มูลค่าโครงการ 1,886 ล้านบาท ราคาเริ่มต้น 4.49 ล้านบาท
โดยโครงการดังกล่าวเป็นคอนโดสไตล์ Futuristic ที่ให้ความรู้สึก Dynamic ด้วยเส้นสายนำสายตาเชื่อมต่อกันทั้งตัวอาคารและพื้นที่สีเขียวส่วนกลางทั้ง 3 แห่งได้อย่างลงตัว มี design ที่ให้ความอิสระกว่าอาคารพักอาศัยอื่น ได้เต็มอิ่มกับพื้นที่สีเขียวในป่าของอนาคต
นอกจากนี้ยังใส่ใจธรรมชาติ ด้วยนวัตกรรมพลังงานสะอาดอย่าง Solar Cell Panel เพื่อใช้กับระบบหมุนเวียนอากาศในห้องของคุณ และ Smart Solar Fresh Air System การนำพลังงานแสงอาทิตย์มาใช้ทำระบบหมุนเวียนอากาศภายในห้อง ส่งผลให้อุณหภูมิภายในห้องลดลง
“การทำธุรกิจอสังหาริมทรัพย์ในวันนี้ นอกจากเรื่องของทำเลที่ตั้งและราคาขายแล้ว อนันดาฯ ยังให้ความสำคัญเกี่ยวกับการพัฒนาสินค้าโดยการมองหานวัตกรรมใหม่ ๆ เพื่อสร้างความแตกต่างให้กับลูกค้า ซึ่งการเปิดตัวโครงการใหม่ครั้งนี้ ถือเป็นครั้งแรกของโครงการคอนโดมิเนียมที่นำนวัตกรรม Solar Fresh air system มาใช้ในทุกยูนิต  เพื่อตอบโจทย์กลุ่มลูกค้าที่ใส่ใจในเรื่อง Health care ซึ่งเป็นความตั้งใจของอนันดาฯ ในการตอบโจทย์ Urban Living Solutions แก่คนเมืองอย่างแท้จริง” นายชานนท์ กล่าว